Ek wil ‘n groot leier wees - www.bybelkennis.co.za
by Coen Slabber · Published 23/03/2015 · Updated 25/02/2015
“A true leader does not search for followers” – Myles Munroe
Dit is mos nie waar nie. Hoe anders kan jy sukses meet? Oprah Winfrey het 26 miljoen volgelinge op Twitter en Will Smith het 75 miljoen op Facebook. Die sosiale media herinner ons daagliks daaraan dat die invloedryke leiers die grootste aantal volgelinge het.
Die probleem is wanneer jong leiers dink dat hulle doeltreffendheid deur hulle aantal volgelinge en sosiale prestige gedefinieer word. Is ons nie dalk verward oor die ware sin van leierskap nie. Is Myles Munroe nie dalk reg nie? Ware leierskap word bepaal deur die aantal mense wat ons kan dien, nie deur die aantal mense wat ons dien nie – nie deur “likes” en “follows” nie. Die Bybel sê vir ons dat leierskap niks met mag en invloed te doen het nie.
In die Bybel lees ons van ‘n leier wat iets onverwags gedoen het. Hy en sy studente is saam en Hy trek sy bokleed uit en maak ‘n handdoek om Hom vas. Daarna was Hy sy dissipels se voete. Dit was natuurlik Jesus. Ons lees hierdie verhaal in Johannes 13:3 – 4.
Dit laat ons dink. Is die sleutel tot groot leierskap nie meer oor dien as beïnvloed nie? Die samelewing sien ‘n groot bankrekening of titels as tekens van sukses. In die geskiedenis is die mense wat ons die meeste bewonder juis die mense wat, ten spyte van gevaar, nie bang was om teen ongeregtigheid te praat nie. As ek gedurig na ander kyk om my selfwaarde te bevestig, fokus ek meer op die mening van ander as op die mense wat ons met ons gawes kan dien. Ons selfwaarde word bepaal deur ons verhouding met God. Dan soek ons nie volgelinge nie, maar geleenthede om te dien.
Moenie vir iemand sê: “ Gaan eers terug en kom môre weer, dan help ek jou,” as jy nou reeds kan help nie (Spreuke 3:28).